钦定古今图书集成/明伦汇编/官常典/第087卷 > 江安王元祥
## 钦定古今图书集成/明伦汇编/官常典/第087卷 > 江安王元祥

按《唐书》本传，江安王元祥，始王许，后徙王，四为州刺
史，实封至千户。性庸迷，所至营财产无厌。时滕、蒋、虢
三王皆贪暴，得其府官者恶之，不愿行，故时语曰：“宁
向儋、崖、振、白，不事江、滕、蒋、虢。”元祥魁大，带十围，食兼
数人，韩、虢、魏亦鸿伟，然不逮也。薨赠司徒、并州大都
督，陪葬献陵。七子，晫为永嘉王，有禽兽行，诛死。皎为
武阳王，馀皆爵公。武后时，多及诛。皎子丛，以幼流死
岭表，葬南安，人号其冢为“天孙墓。”中宗立，以从子钦
嗣王，又以皎封绝，更取弟子继宗嗣。既而以郡王不
袭，降澧国公。